Antequera
Store norske leksikon,Geografi,Verdens geografi,Europa,Spanias geografi
Antequera er en by i det sørlige Spania, i den autonome regionen Andalucía, i provinsen Málaga. Den ligger 577 meter over havet, 35 kilometer nordvest for byen Málaga. Byen har rundt 41 000 innbyggere (2018). Næringsmiddelindustrien og jordbruket er viktige for byens økonomi.
Byen er særlig kjent for sine megalittgraver (dolmener) fra bronsealderen, og for den nærliggende nasjonalparken El Torcal, et landskap med karakteristiske kalksteinsformasjoner. Dette er et av Europas mest representative karstlandskap.Romernes navn på Antequera var Antikaria, og byen har mange byggverk fra denne tiden, blant annet triumfbuen. Festningen Alcazaba er et betydningsfullt monument fra den mauriske perioden. Maurerne mistet Antequera i 1410, etter Ferdinand 1s gjenerobring. Les mer i Store norske leksikon Spanias geografi